**ՆԱԽԱԳԻԾ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**ՕՐԵՆՔԸ**

**ՎԱՐՉԱԿԱՆ ԻՐԱՎԱԽԱԽՏՈՒՄՆԵՐԻ ՎԵՐԱԲԵՐՅԱԼ ՀԱՅԱՍՏԱՆԻ**

**ՀԱՆՐԱՊԵՏՈՒԹՅԱՆ ՕՐԵՆՍԳՐՔՈՒՄ ԼՐԱՑՈՒՄՆԵՐ**

**ԿԱՏԱՐԵԼՈՒ ՄԱՍԻՆ**

**Հոդված 1.** 1985 թվականի դեկտեմբերի 6-ի Վարչական իրավախախտումների վերաբերյալ Հայաստանի Հանրապետության օրենսգրքի (այսուհետ՝ Օրենսգիրք) 224-րդ հոդվածում լրացնել նոր 3-րդ և 4-րդ մասեր.

«3. Սույն օրենսգրքի 124-րդ հոդվածի 1-ին, 2-րդ, 5-րդ, 6-րդ, 7-րդ, 9-րդ, 10-րդ, 14-րդ, 15-րդ, 17-րդ, 18-րդ, 21-րդ, 22-րդ, 23-րդ, 24-րդ, 25-րդ, 26-րդ և 27-րդ մասերով սահմանված վարչական իրավախախտումների դեպքերով գործը քննելու իրավասությամբ օժտված անձինք վարչական վարույթ կարող են հարուցել (իրականացնել) նաև պետական կամ տեղական ինքնակառավարման մարմինների, ինչպես նաև այդ մարմինների կողմից կայացված որոշումներով սահմանված պաշտոնատար անձանց կողմից՝ գործը քննելու իրավասությամբ օժտված անձանց ներկայացված վարչական իրավախախտման դեպքի մասին նյութերի հիման վրա: Սույն մասում սահմանված վարչական իրավախախտումների դեպքերով գործը քննելու իրավասությամբ օժտված անձանց կողմից վարչական վարույթ հարուցված լինելու դեպքում սույն մասում նշված նյութերը կարող են օգտագործվել որպես վարչական իրավախախտման դեպքը հիմնավորող ապացույց: Նշված վարչական իրավախախտման դեպքը հիմնավորող նյութերը կարող են դրվել վարչական վարույթի հիմքում, եթե դրանք հնարավորություն են տալիս պարզելու իրավախախտման հատկանիշները, իրավախախտման գործիք հանդիսացող տրանսպորտային միջոցի հաշվառման համարանիշը, իրավախախտումը կատարելու վայրն ու ժամանակը:

4. Սույն հոդվածով նախատեսված դեպքերում գործը քննելու իրավասությամբ օժտված անձինք պարտավոր են վարչական վարույթի արդյունքների մասին գրավոր տեղեկացնել իրավախախտման մասին նյութեր ներկայացրած անձանց՝ վարչական ակտ ընդունելու համար նախատեսված ժամկետները լրանալուց հետո՝ մեկօրյա ժամկետում:»:

**Հոդված 2.** Օրենսգրքի 305-րդ հոդվածի 7-րդ մասում լրացնել նոր նախադասություն. «Տեղական ինքնակառավարման մարմինների, ինչպես նաև այդ մարմինների կողմից կայացված որոշումներով սահմանված պաշտոնատար անձանց կողմից՝ գործը քննելու իրավասությամբ օժտված անձանց՝ իրավախախտման դեպքի մասին համապատասխան նյութեր ներկայացնելու հիման վրա նշանակված տուգանքների դեպքում, Կենտրոնական գանձապետարանի համապատասխան հաշվին մուտքագրված տուգանքների գումարից 70 տոկոսը վճարումից մեկ ամսվա ընթացքում փոխանցվում է այն համայնքի բյուջե, որի ղեկավարի կամ նրա որոշմամբ սահմանված պաշտոնատար անձի կողմից ներկայացվել են համապատասխան նյութերը:»:

**Հոդված 3.** Սույն օրենքն ուժի մեջ է մտնում պաշտոնական հրապարակման օրվան հաջորդող տասներորդ օրը և տարածվում է սույն օրենքն ուժի մեջ մտնելուց հետո ծագած հարաբերությունների վրա: